b'\n_START_ARTICLE_\nHans Clausager\n_START_PARAGRAPH_\nHans Krogmoes Jensen Clausager (21. marts 1874 p\xc3\xa5 Kj\xc3\xa6rg\xc3\xa5rd i S\xc3\xa6dding \xe2\x80\x93 30. marts 1948) var en dansk g\xc3\xa5rdejer, l\xc3\xa6rer og politiker, bror til Jens Clausager._NEWLINE_Han var s\xc3\xb8n af Anders Jensen Clausager og hustru, blev landbrugskandidat 1895 og var l\xc3\xa6rer f\xc3\xb8rst ved Dalum Landbrugsskole og fra 1899 til 1913 ved \xc3\x98dum Landbrugsskole. Clausager var ejer af g\xc3\xa5rden Pr\xc3\xa6stmark i \xc3\x98dum 1901-13, hvor han indsatte Jersey-k\xc3\xb8er i 1908, og ejer af Vestervang i H\xc3\xb8ng fra 1913 samtidig med, at han virkede som l\xc3\xa6rer ved H\xc3\xb8ng Landbrugsskole._NEWLINE_Han var konsulent for F\xc3\xa6llesledelsen af Kv\xc3\xa6gavlsforeninger i Randers Amt 1905-09, forfatter til b\xc3\xb8gerne Det jydske Kv\xc3\xa6gbrugs Historie (1905) og Jerseykv\xc3\xa6g. Kv\xc3\xa6gavl og Kv\xc3\xa6gopdr\xc3\xa6t (Odense 1942) og formand for Danmarks Jerseyforening 1927-29 og fra 1942 til sin d\xc3\xb8d 1948._NEWLINE_Clausager var desuden folketingsmand 1920-39 for Venstre, valgt i Nyk\xc3\xb8bingkredsen._NEWLINE_20. oktober 1899 \xc3\xa6gtede han i Hanning Kirke Hansine S\xc3\xb8rensen. Parret havde 3 b\xc3\xb8rn.'